വിവാഹ രജിസ്റ്റര് കാണാതായ സംഭവത്തില് ഹെല്ത്ത് ഇന്സ്പെക്ടര്ക്കെതിരേ നടപടി നീലേശ്വരം: നഗരസഭ ഓഫീസില് രജിസ്റ്റര് ചെയ്ത 155 വിവാഹങ്ങളുടെ രേഖകള് കാണാതായ സംഭവത്തില് ഹെല്ത്ത് ഇന്സ്പെക്ടര്ക്കെതിരേ ശിക്ഷാനടപടി. ജൂണിയര് ഹെല്ത്ത് ഇന്സ്പെക്ടര് പി.പി. സ്മിതയുടെ ഒരുവര്ഷത്തെ ഇന്ക്രിമെന്റ് തടഞ്ഞുവയ്ക്കുന്നതിനും ഇവരെ നീലേശ്വരം നഗരസഭയില്നിന്നും സ്ഥലംമാറ്റാന് സര്ക്കാരിനോട് ശിപാര്ശ ചെയ്യുന്നതിനും കൗണ്സില് യോഗം തീരുമാനിച്ചു. നേരത്തേ ഇവരെ അന്വേഷണവിധേയമായി സസ്പെന്ഡ് ചെയ്തിരുന്നു. 2016 നും 2019 നും ഇടയിലുള്ള കാലത്തെ വിവാഹ രജിസ്റ്ററുകളാണ് കാണാതായത്. സംഭവത്തില് സ്മിതയുടെ ഭാഗത്തുനിന്നും വീഴ്ചയുണ്ടായിട്ടുണ്ടെന്ന് നഗരസഭാ സെക്രട്ടറി കൗണ്സിലിന് റിപ്പോര്ട്ട് നല്കിയിരുന്നു. 2020 ഒക്ടോബര് പത്തിന് ജെഎച്ച്ഐ നാരായണിക്ക് ചാര്ജും ഫയലും കൈമാറിയിരുന്നതായാണ് സ്മിത വിശദീകരണം നല്കിയത്. എന്നാല് ഇങ്ങനെ ചാര്ജ് കൈമാറിയതിന്റെ രേഖകള് നഗരസഭയുടെ ചാര്ജ് രജിസ്റ്ററില് കണ്ടെത്താനായില്ല. യോഗത്തില് ചെയര്പേഴ്സണ് ടി.വി. ശാന്ത അധ്യക്ഷത വഹിച്ചു. വൈസ് ചെയര്മാന് പി.പി. മുഹമ്മദ് റാഫി, സ്ഥിരം സമിതി അധ്യക്ഷരായ കെ.പി. രവീന്ദ്രന്, ടി.പി. ലത, കൗണ്സിലര്മാരായ റഫീഖ് കോട്ടപ്പുറം, എ. ബാലകൃഷ്ണന് എന്നിവര് ചര്ച്ചയില് പങ്കെടുത്തു.